**Duch Svätý - tajomný Boh.**

**/2.časť/**

Istý muž sa modlili s hlbokou túžbou plniť Božiu vôľu a tak povedal Bohu, že urobí čokoľvek mu prikáže. A Boh mu vnukol, aby kúpil 1L mlieka a on urobil to. Sadol do auta a cítil Božie pokyny kadiaľ má ísť. A poslúchol. Zastavil pred cudzím domom v neskorých večerných hodinách a mal zazvoniť na zvonček a darovať toto mlieko .To už bolo ťažšie. Po dlhom váhaní zazvonil. Otvoril mu vysoký muž s nie práve veselou náladou. Nakoniec vysvitlo, že je s manželkou vo finančnej kríze a nemali už dať, čo piť svojmu novorodeniatku. A tak sa modlili o zázračnú pomoc. A tá prišla.

Tento príbeh sa skutočne stal a poukazuje na to, že niekedy Boh Duch Svätý chce po nás veci, ktoré nie sú vždy v súlade s kultúrou alebo povedzme duchom tohto sveta.

Môže to byť vernosť v manželstve, ktoré je k ničomu. Boj o človeka, ktorý je zdá sa stratený.

Viera v Boha. Dôvera proti nádeji .Zrieknutie sa manželstva pre Božie kráľovstvo. Láska k nepriateľom......a niekedy Boh požiada a vykonanie niečoho podobného ako v príbehu.

**Pohľad na Ducha Svätého opierajúci sa o Bibliu .**

Duch Svätý má svoje cesty a spôsoby. A asi najviac z Jeho „povahy“ podedila žena.

**Je nepochopiteľný** – vedie nás cestami, ktoré nás prekvapujú a vyvádza zo starých zaužívaných schém myslenia a konania. Nikdy neviete s čím príde - akú situáciu pripraví. Neustále nás postrkuje dopredu, dáva pred nás výzvy pri ktorých sa spotíme.

**Je láska sama** – jediný tvorca a darca pravej lásky. Osobitne spája do hlbokých vzťahov, miluje každé spoločenstvo a prebýva v ňom.

**Je ako vietor** – nevieme odkiaľ prichádza, ale príde na minútu presne a dá nám to, čo naozaj potrebujeme v danej situácii. Či už radu, povzbudenie, odvahu, posilu, útechu......

**Je Obrancom** – bráni nás pred diablom, ktorý vyťahuje naše hriechy na nebesiach aj v našich spomienkach, aby nás dusil a deptal. Nedovolí mu, aby nás premohol a dáva nádej na polepšenie.

**Je Tešiteľ** – utešuje nás nadprirodzenou útechou, ktorú nevie dať nikto iný. Či už v čase modlitby alebo vo veľmi bolestných a ťažkých situáciách.

**Je Oživovateľ -** oživuje to, čo my už pokladáme za mŕtve a bez prestávky hľadá všetkých stratených.

**Je neustále činný a v pohybe** – všetko a všetkých obnovuje, alebo tvorí niečo úplne nové. Používa na to kohokoľvek a čokoľvek a niekedy aj nič z toho, čo existuje. Nepozná slovo „prestať“ zvlášť, keď ide o človeka.

**Je tvorcom harmónie a poriadku –** vie bez problémov pracovať v chaose tohto sveta a každej ľudskej duše a to v podstate všade a naraz. S každým ide jeho vlastným tempom a jeho osobitným spôsobom. Usporadúva dejiny tak, aby to skončilo veľmi dobre.

**Má zmysel pre detaily –** stará sa aj o tie najnepatrnejšie veci a tvory s veľkým zanietením.. Tvorí dychvyrážajúcu krásu a účelnosť na nebesiach, v celom vesmíre a v každej duši. Miluje rozmanitosť a nevyrába ľudské kópie. Každú túto mnohorakosť však zlaďuje do dokonalej harmónie. Napĺňa zemekruh a“ ten, čo udržiava všetko , pozná každý hlas.“ Aj tvoj.

Robí nás **svätými** tak, že nám odpúšťa hriechy a dáva schopnosť milovať nezištne – ako Boh.

**Skveje sa v pravde** a jasne ukazuje na zlo ,aby nás nedostalo, prípadne, aby sme sa od neho oslobodili. Keď toho nie sme schopní, urobí to za nás.

Dáva nám **silu a odvahu** žiť s Bohom, s ľuďmi aj so sebou samými. Zbavuje nás sebectva a všetkých možných strachov, ktoré život prináša.

Rozpaľuje v nás **oheň** a svätú túžbu hovoriť o Bohu iným a podieľať sa na ich spáse. Hlásať **evanjelium** a milovať a konať dobro.

**Je Pán** – nepozná rozkazy ani potreby. Nemôžeme ho nútiť, ani si ho za niečo kúpiť. Len prosiť. Všetko riadi lahodne a marí úmysly zla. Nedá sa znechutiť, unaviť, nazlostiť, vykoľajiť aj keď to stále kazíme.

Duch Svätý je znázorňovaný v symboloch : voda, holubica, vánok, oheň.......

Niektorí autori ho však vykresľujú ako ženu, ktorá tancuje a pod jej rukami

VZNIKÁ,

UDRŽIAVA SA

A UZDRAVUJE VŠETKO.

S. Eva, FDC